Der bliver spillet Champions League-håndbold i Gigantium igen i den kommende sæson. Det er en kendsgerning, efter at Aalborg Håndbold er blevet tildelt et wildcard til håndboldens største klubturnering. Det Europæiske Håndboldforbund (EHF) har tildelt Aalborg Håndbold et wildcard, som betyder, at DM-sølvvinderne er klar til gruppespillet i næste sæsons Champions League. Det oplyser den nordjyske klub på sin hjemmeside. Aalborg Håndbold blev i den forgangne sæson slået ud af Champions League af det spanske storhold FC Barcelona. Aalborgenserne fik billetten til næste sæsons turnering, efter at EHF havde vurderet holdet ud fra kriterier som spillertrup, tilskuerkapacitet og tv- og markedsføringsmuligheder. Ni klubber ansøgte om et wildcard, og syv klubber har fået et.

Referat:
Gigantium kommer også til at lægge gulv til store europæiske håndboldkampe i den kommende sæson, for Aalborg Håndbold har fået billet til Champions League.